ยักษ์ใหญ่ยันไม่ลดดอกเบี้ย
“บัวหลวง” เสียงแข็งไม่ลดดอกเบี้ย ชี้เศรษฐกิจโลกผันผวน การแข่งขันในระบบรุนแรง
8 มิ.ย. 2556

“บัวหลวง” เสียงแข็งไม่ลดดอกเบี้ย ชี้เศรษฐกิจโลกผันผวน การแข่งขันในระบบรุนแรง 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ เปิดเผยว่า การพิจารณาว่าจะปรับอัตราลดดอกเบี้ย ของธนาคารลงมาเพื่อตอบสนองอัตราดอกเบี้ยนโยบายหรือไม่ในรอบนี้ยังต้องใช้เวลา โดยมีโจทย์ใหญ่ที่ต้องพิจารณาประกอบอยู่ 2 ปัจจัย คือ สภาพการแข่งขันในตลาดและความผันผวนของเศรษฐกิจโลกที่เป็นแรงกดดัน 
นายโฆสิต กล่าวว่า ขณะนี้สภาพการแข่งขันระดมเงินฝากของสถาบันการเงินในระบบยังรุนแรง ทั้งการแข่งขันระดมเงินฝากระหว่างธนาคารพาณิชย์ด้วยกันเองและธนาคารเฉพาะกิจของรัฐ ขณะเดียวกันภาวะเงินทุนเคลื่อนย้ายก็ยังมีความอ่อนไหวจากปัจจัยภายนอก ทำให้ธนาคารอาจต้องใช้เวลาเฝ้าดูสถานการณ์อีกสักระยะหนึ่งก่อนตัดสินใจในเรื่องดอกเบี้ย
นอกจากการแข่งขันระดมเงินฝากที่รุนแรงแล้ว ขณะนี้ยังมีปัจจัยความผันผวนทางการเงินเพิ่มเข้ามา เช่น ล่าสุดดอกเบี้ยพันธบัตรอายุ 10 ปี ของสหรัฐขยับขึ้นมาอยู่ที่ 2% แล้ว ทำให้โจทย์ในการพิจารณาดอกเบี้ยของธนาคารในครั้งนี้จึงซับซ้อนขึ้น ในภาวะผันผวนเช่นนี้ธนาคารจึงเห็นว่าไม่ควรไปผันผวนตาม น่าจะรอดูให้สถานการณ์สะเด็ดน้ำก่อนและตลาดยังเชื่อว่า ความต้องการสินเชื่อในระบบจะสูงขึ้นไปอีก 
อย่างไรก็ดี หากการแข่งขันในระยะจากนี้เริ่มเปลี่ยนไปในทิศทางที่ลดลง และความผันผวนของเศรษฐกิจโลกเริ่มคลี่คลายลง การปรับลดดอกเบี้ยของธนาคารก็จะมีความเป็นไปได้มากขึ้น
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม บัวหลวง กล่าวว่า การปรับลดดอกเบี้ยของธนาคารพาณิชย์ในภาวะปัจจุบันถือเป็นเรื่องยาก เนื่องจากความต้องการสินเชื่อในระบบยังมีสูง 
ก่อนหน้านี้นายชาติศิริ โสภณพนิช กรรมการผู้จัดการใหญ่ ธนาคารกรุงเทพ ระบุว่า จะใช้เวลาในการพิจารณาลดดอกเบี้ยใน 1-2 วันนี้ 
ขณะที่นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ธนาคารจะไม่เป็นผู้นำในการลดดอกเบี้ยครั้งนี้ การที่จะลดลงหรือไม่จะดูว่าสภาพคล่องของธนาคารเป็นอย่างไร แต่หากดูข้อมูลในอดีต หลังดอกเบี้ยนโยบายลดลงธนาคารพาณิชย์ก็จะปรับลดลงทันที